- Jeg er vred, skuffet og ked af det på Sæby og medarbejdernes vegne. Sådan lyder det fra Frederikshavns Kommunes borgmester Birgit S. Hansen, efter Danish Crown har meldt ud , at de lukker deres afdeling med 800 medarbejdere i Sæby. -  Det er en katastrofe for byen og området. Det her rammer mange familier og par hårdt. Det er et kæmpe slag for de mange, som vil miste deres arbejde, siger Birgit S. Hansen og fortsætter: - Det vil også påvirke landbruget, transportbranchen og følgeerhverv. Det er Sæbys identitet, som bliver ramt. Det kan ikke underdrives. Håbede til det sidste Det har i noget tid haltet for slagteriet. I september sidste år fik 133 medarbejdere en fyreseddel, og i februar kom 50 medarbejdere på arbejdsfordeling, hvilket vil sige, at deres arbejdstid blev halveret. På det tidspunkt var der stadig optimisme at spore hos Birgit S. Hansen: - Vi står på pinde for de her store produktionsvirksomheder - og gør hvad vi kan for de rammer, vi har indflydelse på. Og så håber vi, at de føler sig så godt tilpas, at hvis de på et tidspunkt skal lukke en matrikel, så bliver det ikke her, siger Birgit S. Hansen. Også fællestillidsmand på slagteriet, Jens Hansen, havde en tro på, at det stadig ville gå. - Vi hænger vores håb på, at vi for et par år siden var inde i en lignende situation - og der gik ikke mere end fire-fem uger, før vi var tilbage i normal gænge. Og det, håber vi, også sker her, lød det tilbage i februar fra tillidsmanden. Vred og uforstående I dag står Birgit S. Hansen tilbage med en følelse af uretfærdighed. - Det er ikke fair, at man lukker i Sæby og ansætter andre steder. Jeg er både vred, skuffet og ked af, at Sæby trak det korteste strå i Danish Crowns omstrukturering siger hun og fortsætter: - Kommunen og borgerne har altid bakket op om slagteriet, og derfor er vi helt uforstående over for beslutningen. I den næste tid handler det om at slikke sårene, siger hun. - Vi skal nu værne om de ansatte og deres familier. Vi stiller som kommune sammen med de andre kommuner i regionen op med alt, hvad vi kan for at støtte de ansatte og finde nye muligheder for dem. Produktionen i Sæby stopper formentligt henover sommeren.

Opsummering:
Tilbage i februar var Birgit S. Hansen (S) overbevist om, at der i fremtiden også ville være plads til et stort slagteri i Sæby. Nu er virkeligheden en anden.